
		
			[image: Cubierta]
		

	
		
			Lois Pérez

			Long Play

			[image: ]

		

	
		
			LONG PLAY 

			música e letra: Lois Pérez

			voz: Lois Pérez

			coros: Walter White, Lolly Pop, Louis Piero, Odetta da Louzaneta, Nico Parra, Johnny Milton, un poema en carne viva, Lois Pérez, Camill Rompent, AnThony REiXa, Ronnie Seltzer, Ronnie Wood, Ron Havana, Ronald Koeman, róncalle o carallo e sete ducias de cans dogos

			guitarra acústica: Lucho Ponte

			guitarra eléctrica e guitarra slide (é o que Haydn!): Lois Pérez

			guitarra metatísica: Lolo Peteiro

			percusión: Lalo Pecia

			piano: Bar 

			trompetas: Boris VI, ANa do Bolo

			harmónica: Lou Préstamo

			baixo 1: John Balan

			baixo 2: Heidegger, pequeno retaco

			vestiario: Arthur Cravan

			bestiario: Lois Pérez

			Este LP foi abandonado e lanzado nos primeiros días de febreiro, logo de ser rescatado da fragua do que hai onde habita o que desexo, as palabras sen nome e en silencio, a escura luz do escuro. Sempre inacabado de mesturar, sempre dando voltas na dínamo imprevisíbel desta res poética tamén coñecida como animal escénico, máis animal ca escénico, aquí nos estudios LugóPolis o outro día á noite que é cando crean os poetas que cren na noite. Ou cren os poetas que crean na noite, segundo o momento e o lugar.

		

	
		
			A Alba e ao Lois

		

	
		
			«Do que non se pode falar, hai que calar»

			LUDWIG WITTGENSTEIN, na última liña 
do Tractatus logico-philosophicus

			«A culpa foi nosa permitirlle tanto de cativo»

			KARL WITTGENSTEIN, pai de Ludwig Wittgenstein

			«Aquí estou esperando pra ir pra a cova» 

			JOHN BALAN

			«[…] Atravesse a vida… Sem medo, atravesse o escuro… Sem medo[…]
Atravesse a morte… Sem medo…»

			VINÍCIUS DE MORAES

			«I love you, I love you, I love you, I love you, I love you,
I love you, I love you, I love you… I love you…»

			CHUCK BERRY, «I Love You»

		

	
		
			CARA A

		

	
		
			LP, LONG PLAY

			TOURO SALVAXE

			O ambiente ferve LP e as estrelas

			arden nun ceo sen limusinas

			cando a multitude berra dor e loucura 

			e na area do desexo a penumbra

			apura o seu debuxo.

			Os licores eslúense en vasos de impaciencia

			e do escuro agroma o fume 

			que completa nidio o teu feitizo somos dous.

			No redobre de tambores voa a túa cabeza

			coma un exército de vencidos na selva calcinada

			imponse o sentir con pulso firme e no seu ritmo

			o mundo caerá connosco ou sen nós

			nunha acuarela libre de guitarras.

			O subterráneo e o abandono 

			cítanse hoxe nos lindes da tristeza

			cartuchos de feeling e delirio

			míranse nos ollos do alcohol

			e o eléctrico baile dos nosos corpos

			ao compás do touro salvaxe da noite

			é o lenzo da fronteira que bordea 

			o perigo no país da aventura.

		

	
		
			ESTRELA

			Desprendida da túa luz

			que esta noite torna en fulgor

			coma cravos dunha cruz

			no eterno baile do xogo de amor

			e o teu escintilar salvaxe

			é o lene consolo da miña soidade

			que nos guía nesta viaxe

			sen volta cara á morte e a verdade

		

	
		
			O BAILE DA NOITE

			Sinto que hai unha salvación

			onda a illa dos nosos ollos 

			somos dous bonecos de trapo

			sorrimos case sen pensalo

			ti esvaras polo meu interior 

			es unha mansa invasión eléctrica

			podo sentilo e ti podes sentilo

			levas dentro a loucura e as promesas

			tráfico de luces no gramófono enfebrecido

			misterio e desexo son varelas da noite

			Sinto que hai unha salvación

			achégaste a min ti eléctrico espellismo

			a paixón refulxe agora coma nun ceo sen esquinas

			Colles a miña man e eu collo a túa

			ninguén máis ca nós sabe o segredo

			As nosas sombras bailan contra a perfidia

			o tempo nunca deixa de correr

			namorado furacán rei das apostas

			sinto que hai unha salvación

			silencios tecidos de catedral e desexo

			no desprezo das dores que cargamos

			somos amantes malditos

			oferentes foraxidos no brillo do escuro

			sinto que hai unha salvación

			e os teus pés non deixan de bailar

			xuntos faremos a nosa historia.

		

	
		
			AMPLIFICADOR BAIXO TERRA

			Escribo

			porque 

			me

			sae

			así

			porque

			aquí

			abaixo

			na

			escrita

			aquí

			onde

			todo

			é

			subterráneo

			dei

			co

			meu

			lugar

			e

			síntome

			invencíbel

			fuxindo

			da

			morte.

		

	
		
			BAIXAN

			Baixei xusto aquí onde remata o verso

			e onde a última bágoa seca ao sol do invisíbel

			cando adormece o poeta e remata o blues

			aquí onde as palabras coas cartas boca arriba

			nomean a realidade tramposa que non é máis

			ca orde do rei pero agochan a outra cara

			aquí onde escribir é acender a lámpada no escuro

			e iluminar máis aínda a escuridade

			que é un home que apaga a luz ás escuras 

			aquí nas esquinas pobremente iluminadas do día

			no redobre de tambores da liña tachada

			onde remata o filme e patina a nosa historia

			desesperadamente aquí onde transcorre a vida

			e comeza o verso esquecido aos nosos ollos

			aquí onde non puido ser onde xa se verá

			no saber aprendido que salva o noso día

			que non se prega ao espazo e ao tempo

			onde sobe de ritmo o Midnight rambler

			aquí estou copa en alto petando coa culler

			coma un brindeiro na festa da néboa

			xusto aquí onde comeza a poesía.

		

	
		
			BLUES DO REI BERGMAN = B.B. KING

			O tempo guinda a súa pedra ao vento

			e a miña infancia desaparece no mar

			ondas circulares de lembranza

			ascenden nos ecos da miña memoria

			a morte é un grao de area nunha ostra

			que acariña con nácara o soño da perla

			apértome e afundo na presenza das cousas

			fuxindo de razóns que ninguén sabe:

			sen dor non hai blues

			sen feitizo só queda a area.

		

	
		
			A SOMBRA

			Nada nos pertence e todo nos admira

			e xoga con nós a sombra do destino

			sen ela non hai camiño nin ruta

			que nos faga pensar que paga a pena

			tensa o perigo a liña do noso tempo

			como unha xirándola de respostas erradas

			O amor é un faro de espellos de lume

			que aquece os corpos xa cansos de palabras

			a sombra do mundo é a nosa propia sombra.

